钦定古今图书集成/理学汇编/文学典/第150卷 > 《徐师曾文体明辩》 > 《与方伯谟》前人
## 钦定古今图书集成/理学汇编/文学典/第150卷 > 《徐师曾文体明辩》 > 《与方伯谟》前人

昨日承寄示吕公奏议，至感！至感！比想侍奉佳庆，令
子程试，必甚如意，闻将以望前揭榜，冀闻吉语也。奏
议得一快读，甚幸。朝廷无此议论，六十年矣，可为慨
叹也。但末卷乞《诏定大举策》一篇未竟，而《定策大举》
一篇全无，幸更为补之，乃佳耳。韩考后卷如何？得早
捡示，幸甚。熹衰病百变，支吾不暇。近又得一奇证，若
寒疝者，间或腹中气刺而痛，未知竟如何，姑复任之
耳。